
_START_ARTICLE_
Engblåfugl
_START_SECTION_
Udseende
_START_PARAGRAPH_
Hunnen af engblåfugl er brun på oversiden uden orange tegninger. Hannen er derimod på oversiden blå, oftest med fremtrædende ribber, sort vingesøm og markante hvide frynser. Undersiden er hos begge køn gråbrun med enkle sorte pletter, men er uden orange eller sorte pletter i sømfeltet. Vingefanget er 27-32 millimeter.
_START_SECTION_
Livscyklus
_START_PARAGRAPH_
Engblåfugl har i Danmark flyvetid fra juni til august og forekommer i en enkelt generation om året. Den overvintrer som larve, der forpupper sig om foråret. Puppen klækker efter et par uger og den voksne sommerfugl kommer frem. Længere sydpå i Europa forekommer to eller tre generationer om året.
_START_SECTION_
Larvens foderplanter
_START_PARAGRAPH_
Engblåfuglens larve har kløver, specielt rødkløver, som foderplante.